លោក​ហ៊ុន​ សែន​សុំ​ឱ្យ​ពលរដ្ឋ​ខ្មែរ​យល់​ពី​កិច្ច​ការ​មេធាវី​ការពារ​មេ​ខ្មែរក្រហម
លោក សុន អរុណ ​សហមេធាវី​កម្ពុជា​ការពារ​ឲ្យ​នួន ជា ​បញ្ជាក់​ថា​ប្រជាពលរដ្ឋ​ខ្មែរ​មួយ​ចំនួន​នៅ​មិន​ទាន់​យល់​ពី​តួនាទី​របស់​មេធាវី​ការពារ​អតីត​មេដឹកនាំ​ជាន់​ខ្មែរក្រហម។
ភ្នំពេញ — នាយករដ្ឋមន្ត្រីនៃប្រទេសកម្ពុជាលោកហ៊ុន សែន បានអំពាវនាវនៅថ្ងៃអង្គារនេះកុំឲ្យប្រជាពលរដ្ឋខឹងសម្បារនឹងក្រុមមេធាវីការពារក្តីឲ្យអតីតមេដឹកនាំជាន់ខ្ពស់ខ្មែរក្រហមបើទោះបីជាអតីតមេដឹកនាំខ្មែរក្រហមទាំងនោះជាប់ពាក់ព័ន្ធនឹងរឿងឧក្រិដ្ឋកម្មសម្លាប់រង្គាលប្រជាពលរដ្ឋខ្លួនឯងក៏ដោយ។ សេចក្តីអំពាវនាវនេះធ្វើឡើងក្នុងពេលដែលសាលាក្តីខ្មែរក្រហមកំពុងកាត់ទោសនួន ជា អតីតប្រធានសភាខ្មែរក្រហមដែលជាអតីតមេដឹកនាំអំណាចកំពូលទី២របស់ពួកខ្មែរក្រហមនិងខៀវ សំផន អតីតប្រមុខរដ្ឋខ្មែរក្រហម ក្នុងសំណុំរឿង០០២ វគ្គទី២។ អតីតមេដឹកនាំកំពូលខ្មែរក្រហមទាំងពីរត្រូវចោទប្រកាន់ទាក់ទងនឹងការទទួលខុសត្រូវនៃការស្លាប់និងការសម្លាប់ប្រជាពលរដ្ឋកម្ពុជាយ៉ាងតិច១,៧លាននាក់ចន្លោះពេលដែលពួកគេកាន់អំណាចពីខែមេសាឆ្នាំ១៩៧៥ដល់ខែមករាឆ្នាំ១៩៧៩។ លោកហ៊ុន សែន បានលើកនៅក្នុងពិធីចែកសញ្ញាបត្រមួយក្នុងទីក្រុងភ្នំពេញថាការការពារក្តីគឺជាតួនាទីរបស់មេធាវីបើទោះបីជាកូនក្តីរបស់ខ្លួនបានប្រព្រឹត្តខុសធ្ងន់ធ្ងរយ៉ាងណាក៏ដោយ។ «ប្រជាពលរដ្ឋយើងមួយចំនួនទៅខឹងមេធាវីជនជាប់ចោទនៅក្នុងសាលាក្តីខ្មែរក្រហម។ ទេសុំប្រជាពលរដ្ឋរបស់យើងកុំខឹងនឹងមេធាវីការពារលោកនួន ជា មេធាវីការពារលោកខៀវ សំផន មេធាវីការពារអ្នកមុនៗ។ កុំខឹងគាត់។ មុខនាទីគាត់ទោះបីកូនក្តីខុសប៉ុណ្ណាក៏ដោយ។ រកវិធីធ្វើឲ្យត្រូវ»។ កាលពីប៉ុន្មានឆ្នាំមុនក្រុមប្រជាពលរដ្ឋដែលជាជនរងគ្រោះដោយរបបខ្មែរក្រហមនិងជាដើមបណ្តឹងរដ្ឋប្បវេណីបានផ្ទុះកំហឹងយ៉ាងខ្លាំងហើយហៀបនឹងបង្កឲ្យមានអំពើហិង្សាប្រឆាំងនឹងលោកស សាវ៉ាន អតីតសហមេធាវីការពារក្តីឲ្យខៀវ សំផន នៅក្នុងសន្និសីទកាសែតមួយនៅសាលាក្តីខ្មែរក្រហម។មូលហេតុគឺដោយសារតែលោកមេធាវី ស សាវ៉ាន និយាយកាន់ជើងអតីតប្រមុខរដ្ឋខ្មែរក្រហមរូបនេះ។ ហើយក្រុមប្រជាពលរដ្ឋទាមទារឲ្យចាត់ទុកថាខៀវ សំផន មានកំហុសដែលមិនអាចអត់ឱនឲ្យបាន។ នួន ជានិងខៀវ សំផន ដែលមានវ័យជាង៨០ឆ្នាំរៀងៗខ្លួនត្រូវផ្តន្ទាទោសឲ្យជាប់ពន្ធនាគារអស់មួយជីវិតកាលក្នុងការកាត់ទោសសំណុំរឿង០០២វគ្គទី១។ នៅក្នុងសេចក្តីថ្លែងការណ៍នៅថ្ងៃនេះលោកប្រមុខរដ្ឋាភិបាលខ្មែរក៏បានរិះគន់ការធ្វើពហិការមិនព្រមចូលរួមសវនាការរបស់ក្រុមមេធាវីការពារចុងចោទខៀវ សំផន និងនួន ជា កាលពីចុងឆ្នាំកន្លងទៅ។ លោកបានហៅការធ្វើពហិការនោះថាគឺជារឿងឆោតល្ងង់និងជាការអូសបន្លាយពេលវេលាកាត់ទោស។ «សុំកុំចេះតែពហិការ។ បើដូច្នេះតើជាតិណាទៅកាត់បាន(ចប់)?» លោក សុន អរុណ សហមេធាវីកម្ពុជាការពារឲ្យនួន ជា បញ្ជាក់ថាប្រជាពលរដ្ឋខ្មែរមួយចំនួននៅមិនទាន់យល់ពីតួនាទីរបស់មេធាវីការពារអតីតមេដឹកនាំជាន់ខ្មែរក្រហម។ ប៉ុន្តែលោក ហ៊ុន សែន ដែលជាសមាជិកគណៈមេធាវីមួយរូប លោកយល់បញ្ហានេះ។ «នៅមានអ្នកខ្លះមិនសូវចូលចិត្តចឹងដែរ។ គេថាមេខ្មែរក្រហមជាមេឃាតករសម្លាប់ជនជាតិឯង។អ្នកដែលមិនយល់មិនបានដឹងអំពីច្បាប់នេះចេះតែស្អប់ពីព្រោះគេស្អប់ខ្មែរក្រហម គេស្អប់មេធាវីដែរ »។ សំដីរបស់លោក(ហ៊ុន សែន) មានន័យថាលោកយល់ពីច្បាប់និងក្រមសីលធម៌របស់មេធាវីច្បាស់លាស់ពីព្រោះលោកជាមេធាវី។ លោកបានអាននិងរៀនដែរ»។ លោក ឡាត់ គី អ្នកសម្របសម្រួលកម្មវិធីសាលាក្តីខ្មែរក្រហមរបស់សមាគមការពារសិទ្ធិមនុស្សអាដហុកយល់ថា នេះជាសារមានប្រយោជន៍សម្រាប់សាធារណជនដែលបញ្ជាក់ថាលោកនាយករដ្ឋមន្ត្រីហ៊ុន សែន បានតាមដានដំណើរការកាត់ទោសខ្មែរក្រហមផងដែរ។ ប៉ុន្តែលោកឡាត់ គី មើលឃើញថា ក្រុមប្រជាពលរដ្ឋមានការយល់ដឹងជាមូលដ្ឋានបានច្រើនអំពីដំណើរការនិងតួនាទីក្នុងការកាត់ក្តីនៅពេលនេះ៕